Author: Kosarova
Last saved by: spano
Company: MDPT

(Návrh)

ZÁKON
z ..................2003

o transformácii Slovenskej pošty, štátny podnik 

Národná rada Slovenskej republiky sa uzniesla na tomto zákone:

§ 1
Účel a predmet zákona
Tento    zákon  ustanovuje podmienky transformácie   Slovenskej pošty, štátny podnik  (ďalej len „štátny podnik”) na Slovenskú poštu, akciová spoločnosť 
( ďalej len „akciová spoločnosť“). Na  tento účel upravuje zrušenie štátneho podniku a spôsob založenia, postavenie a právne pomery akciovej spoločnosti.

§ 2
Zrušenie štátneho podniku
(1) Štátny podnik sa zruší rozhodnutím Ministerstva dopravy, pôšt a telekomunikácií Slovenskej republiky ( ďalej len „ministerstvo“) bez likvidácie ku dňu predchádzajúcemu dňu vzniku akciovej spoločnosti.
(2) Na rozhodnutie ministerstva podľa predchádzajúceho odseku sa nevzťahujú všeobecné  predpisy o správnom konaní^1).

^1) Zákon č. 71/1967 Zb. o správnom konaní (správny poriadok) v znení neskorších predpisov.

§3
Založenie akciovej spoločnosti
Zakladateľom akciovej spoločnosti je štát. V jeho mene koná ministerstvo. 

§ 4
Predmet vkladu
Na založenie akciovej spoločnosti sa použije podnik^2) štátneho podniku; súhlas podľa osobitného predpisu^3) sa nevyžaduje.

^2) § 5 Obchodného zákonníka.

^3) § 13 ods. 13 zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

§ 5
Určenie hodnoty nepeňažného vkladu
(1)  Hodnota nepeňažného vkladu do akciovej spoločnosti sa určí znaleckým posudkom vypracovaným ku dňu založenia akciovej spoločnosti ako všeobecná hodnota vkladaného majetku podľa osobitného predpisu^4).

^4) Vyhláška Ministerstva spravodlivosti Slovenskej republiky č. 86/2002 Z. z. o stanovení všeobecnej hodnoty majetku.

(2)  Hodnota nepeňažného vkladu do akciovej spoločnosti určená podľa odseku 1 je peňažným vyjadrením súčtu hodnoty vkladu do jej základného imania a hodnoty rezervného fondu vytvoreného dňom jej vzniku vo výške podľa § 8 ods. 1.

§ 6
Prechod vlastníckeho práva
(1)Vlastnícke právo k nepeňažnému vkladu prechádza na akciovú spoločnosť dňom jej vzniku. Prechod vlastníckeho práva k nehnuteľnostiam, tvoriacich súčasť nepeňažného vkladu zo zakladateľa  na akciovú spoločnosť sa vykoná záznamom podľa osobitného predpisu^5). Návrh na  vykonanie záznamu podá príslušnej správe katastra akciová spoločnosť; prílohou návrhu na záznam okrem náležitostí uvedených v osobitnom predpise^6) je zakladateľská listina akciovej spoločnosti.

^5) § 34   až 36   zákona   Národnej   rady  Slovenskej  republiky č. 162/1995   Z. z.  o   katastri  nehnuteľností a o zápise vlastníckych a iných práv k nehnuteľnostiam  (katastrálny zákon) v znení neskorších predpisov.

^6) § 35 ods. 2 zákona Národnej   rady  Slovenskej  republiky č. 162/1995   Z. z. v znení neskorších predpisov.

(2) Po vzniku akciovej spoločnosti je ministerstvo povinné bez zbytočného odkladu odovzdať a akciová spoločnosť povinná prevziať veci a súpis finančných prostriedkov, práv a iných majetkových hodnôt a záväzkov,  tvoriacich nepeňažný vklad. O odovzdaní a prevzatí sa spíše zápisnica, podpísaná oboma stranami.

§ 7
Základné imanie
Základné imanie akciovej spoločnosti pri jej vzniku je hodnota nepeňažného vkladu znížená o hodnotu rezervného fondu.

§ 8
Rezervný fond
(1) Akciová spoločnosť pri svojom vzniku vytvára rezervný fond vo výške najmenej 1 % z hodnoty nepeňažného vkladu.  
 (2) Rezervný fond je akciová spoločnosť povinná každoročne dopĺňať vo výške 5 % z čistého zisku, vyčísleného v riadnej účtovnej závierke, až do dosiahnutia výšky rezervného fondu vo výške 20  % základného imania.

§ 9
Akcie
(1) Akcie akciovej spoločnosti znejú na meno a majú podobu zaknihovaného cenného papiera.
(2) Počet akcií a ich menovitú hodnotu určí zakladateľ v zakladateľskej listine akciovej spoločnosti.

§ 10
Predmet podnikania
(1) Poštová licencia, ktorá bola udelená štátnemu podniku  na základe osobitného predpisu^7) prechádza na akciovú spoločnosť ako právneho nástupcu v rozsahu v akom bola udelená štátnemu podniku.

^7) § 16 zákona č. 507/2001 Z.z. o poštových službách.

(2) Akciová spoločnosť je oprávnená, odo dňa jej vzniku, pokračovať vo vykonávaní inej podnikateľskej činnosti, ktorá nemá charakter živností, a to v rozsahu činností, ktoré vykonával ku dňu účinnosti tohto zákona štátny podnik podľa osobitného predpisu^8).

^8) § 2 zákona č. 507/2001 Z.z.

(3) Akciová spoločnosť je oprávnená odo dňa jej vzniku  pokračovať v prevádzkovaní živností^9), ktoré  vykonával  ku  dňu  účinnosti  tohto  zákona štátny podnik. 

^9) Zákon č. 455/1991 Zb. o živnostenskom podnikaní (živnostenský zákon) v znení neskorších predpisov.

(4) Predmetom činnosti akciovej spoločnosti je poskytovanie poštových služieb podľa osobitného predpisu^8); tento predmet činnosti nie je možné zmeniť ani rozhodnutím valného zhromaždenia. 
 (5) K návrhu na zápis akciovej spoločnosti do obchodného registra sa prikladá doklad o oprávnení na podnikanie štátneho podniku ako právneho predchodcu akciovej spoločnosti.

Spoločné ustanovenia
§ 11
Práva  a  povinnosti  vyplývajúce  z  pracovnoprávnych vzťahov štátneho podniku  prechádzajú zo štátneho podniku na akciovú spoločnosť dňom jej vzniku^10).

^10) § 27 Zákonníka práce.

§ 12
V obchodnom registri sa vykoná výmaz zrušeného štátneho podniku a zápis akciovej spoločnosti podľa tohto zákona k tomu istému dňu.

§ 13
(1) Založenie, vznik, postavenie a právne pomery akciovej spoločnosti, neupravené týmto zákonom, sa spravujú príslušnými ustanoveniami osobitného predpisu^11), s výnimkou § 59 ods. 2 štvrtá a piata veta a odsek 5, § 60, § 217 ods. 1, § 477 ods. 3 časť vety za čiarkou a odsek 4, § 478 a § 483 ods. 3.

^11) Obchodný zákonník.

(2) Na transformáciu štátneho podniku na akciovú spoločnosť podľa tohoto zákona sa nepoužije osobitný zákon^12).

^12) Zákon č. 92/1991 Zb. o podmienkach prevodu majetku štátu na iné osoby v znení neskorších predpisov.

                                                  § 14
Na prevod majetkovej účasti štátu na podnikaní akciovej spoločnosti sa vzťahuje osobitný zákon^12).

§ 15
Akciová spoločnosť je povinná bez zbytočného odkladu po svojom vzniku uverejniť v rezortnom vestníku ministerstva a v denníku s celoštátnou pôsobnosťou oznámenie o prevzatí záväzkov a prechode pohľadávok zaniknutého štátneho podniku.

§ 16
Účinnosť
    Tento zákon nadobúda účinnosť 1. mája 2004.